उनकी डायरी में 10 अप्रैल 1910 की तारीख़ में एक वाकया दर्ज है, ‘आज मुझसे दो जापानी मिलने आये जो यूरोपियन सभ्यता पर क़सीदे पढ़े जा रहे थे और वहीं मुझे एक हिंदू का पत्र और उसकी क़िताब मिली जो यूरोप की सभ्यता में कमियों को साफ़-साफ़ उजागर करते हैं. अगले दिन, यानी 11 अप्रैल को एक और बात उनकी डायरी में दर्ज है, ‘आज मैंने गांधी की जीवनी पढ़ी और मुझे लगता है कि मुझे उनको इस बारे में लिखना चाहिए.’ जिस जीवनी का ज़िक्र उन्होंने किया है वह जेजे डोक द्वारा लिखी हुई थी. गांधी जी के ख़त के जवाब में टॉलस्टॉय ने 24 अप्रैल 1910 को लिखा, ‘मुझे आपका पत्र और किताब मिली... सत्याग्रह सिर्फ हिंदुस्तान के लिए ही नहीं वरन, संपूर्ण विश्व के लिए इस समय सबसे महत्वपूर्ण है...’ गांधी 15 अगस्त 1910 को लिखे अपने अगले खत में टॉलस्टॉय को बताते हैं कि उन्होंने और उनके एक साथी - कालेनबाख - ने जोहनासबर्ग में ‘टॉलस्टॉय फार्म’ की स्थापना की है.